二十二弟自常州寄翦刀及筆來作長句
作者：晁說之
朝代：宋

paragraphs: 弟書毗陵來，有同股分刃之刀，綠管白毫之筆。
刀是寶公錫上之所懸，筆亦江淹夢中之所得。
江南刀筆有如此，不比豐沛吏蕭曹而興鋒鏑。
顧惟二物大有恨，不蒙獨孤府君一言之飾。
使君惠山延陸羽，文章不落翰墨迹。
及今有用正勞勞，破賊露布征兵檄。
小楷帖黄奏北闕，念弟未歸空歎息。